

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES ĀRKĀRTAS SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 |  Nr.17 |  2024. gada 8. novembrī |

 **1.**

**Par vienreizēja atbalsta piešķiršanu**

**Ukrainas civiliedzīvotāju uzņemšanai Ogres novadā 2024. gadā**

11. novembris – Lāčplēša diena – Latvijas kalendāros noteikta kā atceres diena jeb Latvijas brīvības cīnītāju piemiņas diena. Šis datums kļuvis par simbolu latviešu karavīru uzvarām Brīvības cīņās un ir atbilstošs brīdis, kad atzīmēt visos karos cīnījušos Latvijas brīvības cīnītāju piemiņu.[[1]](#footnote-1) Savukārt 18. novembris ir Latvijas Republikas Proklamēšanas diena – paši nozīmīgākie valsts svētki, atzīmējot neatkarīgas Latvijas valsts dzimšanu 1918. gadā. Kopumā tas ir laiks, kas ikvienu vedina atcerēties un pārdomāt, kas notika ar Latviju, Latvijas tautu un zemi svešu varu okupāciju režīmu valdīšanas laikā, laiks, kad pieminēt netaisni notiesātos un nogalinātos, svešos karos kritušos, laiks, kad atgādināt par svešo varu nodarījumu Latvijas valstij, zemei un tautai, par nepieciešamību Latvijai atdalīties no Krievijas Impērijas un kļūt par patstāvīgu politisku veidojumu – neatkarīgu valsti. Šajās dienās visā Ogres novadā un Latvijā norisinās daudz un dažādi piemiņas un svētku pasākumi.

Kopš 2022. gada 24. februāra Ukrainā joprojām turpinās Krievijas Federācijas uzsākta plaša mēroga nežēlīga karadarbība.

Ogres novada pašvaldība kopā ar novada iedzīvotājiem, uzņēmējiem, iestādēm un biedrībām pastāvīgi organizē dažādus palīdzības veidus Ukrainas civiliedzīvotājiem gan Latvijā, gan Ukrainā jau no paša karadarbības sākuma. Arī šobrīd būtu lietderīgi organizēt Ukrainas civiliedzīvotāju – bērnu un jauniešu, kā arī karavīru māšu un sievu uzņemšanu Ogres novadā ar mērķi nodrošināt atbalstu viņu socializācijai un psihoemocionālajai labbūtībai, ticības stiprināšanai par neatkarīgas valsts pastāvēšanu, pretojoties Krievijas okupācijai.

Paredzētais uzņemšanas laiks: no š.g. 9. novembra līdz 20. novembrim.

Paredzētais uzņemamo personu skaits: līdz 52 personām, tai skaitā 20 jaunieši no Ternopiļas militārās koledžas un viņu pavadošās personas, kā arī karavīru mātes un sievas ar bērniem no dažādām Ukrainas pilsētām, kuras šobrīd mitinās Ogres novada sadraudzības pilsētā Černihivā un Černihivas apgabalā.

Paredzētais atbalsts: līdz 25 000,00 EUR, tai skaitā atbalsts transporta izdevumiem 7000,00 EUR (no Ukrainas uz Ogri un no Ogres uz Ukrainu, pārvietošanās izdevumiem Ogres novadā un Latvijā), izmitināšanas izdevumiem, ja attiecināms, ēdināšanas izdevumiem (paredzot šādus izdevumus uz vienu personu: brokastis 6,00 EUR, pusdienas 10,00 EUR, vakariņas 8,00 EUR), citi izdevumi (ieejas maksa muzejos, kultūrpasākumu norises vietās, izdevumi dažādām aktivitātēm, radošajām darbnīcām, nodarbībām u.c.), atlīdzība grupu vadītājiem (paredzot šādus izdevumus vienam grupas vadītājam: 7,62 EUR dienā un papildus darba devēja nodokļu nomaksa).

Ukrainas civiliedzīvotāju atbalsta likuma mērķis ir atbalsta sniegšana Ukrainas civiliedzīvotājiem, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ šā bruņotā konflikta norises laikā, kā arī vispārēja atbalsta sniegšana Ukrainas sabiedrībai. Šajā likumā paredzētais atbalsts tiek sniegts bruņotā konflikta norises laikā. Ukrainas civiliedzīvotāji šā likuma izpratnē ir Ukrainas pilsoņi un viņu ģimenes locekļi, kā arī personas, kuras Ukrainā saņēmušas pastāvīgās uzturēšanās atļauju un nevar atgriezties savas pilsonības valstī, bezvalstnieka statusu vai starptautiskās aizsardzības statusu, un to ģimenes locekļi.

Atbilstoši Ukrainas civiliedzīvotāju atbalsta likuma 7. panta pirmās *prim* daļas nosacījumiem, valsts un pašvaldība nodrošina Ukrainas civiliedzīvotājam cita veida atbalstu, ja, izvērtējot personas individuālās vajadzības, tiek konstatēta tā nepieciešamība. Tas var ietvert pašvaldību brīvprātīgo iniciatīvu pabalstus un pakalpojumus atbilstoši pašvaldības saistošajos noteikumos noteiktajam un bez materiālās situācijas izvērtēšanas, ja tāda paredzēta, kā arī pabalstu atsevišķu izdevumu apmaksai atbilstoši pašvaldības saistošajos noteikumos noteiktajam.

Pašvaldību likuma 5. pants nosaka:

* pašvaldība savas administratīvās teritorijas iedzīvotāju interesēs var brīvprātīgi īstenot savas iniciatīvas ikvienā jautājumā, ja tas nav citu institūciju kompetencē un ja šādu darbību neierobežo citi likumi;
* brīvprātīgo iniciatīvu izpildes kārtību nosaka un finansējumu nodrošina pašvaldība;
* brīvprātīgās iniciatīvas plāno un finansējumu to izpildei nodrošina, ja tas netraucē pašvaldības kompetencē esošo autonomo funkciju un deleģēto pārvaldes uzdevumu izpildei.

Ņemot vērā augstāk minēto un pamatojoties uz Pašvaldību likuma 5. pantu un Ukrainas civiliedzīvotāju atbalsta likuma 7. panta pirmo *prim* daļu, likuma “Par pašvaldību budžetiem” 16. panta otro daļu,

**balsojot: ar 14 balsīm "Par" (Andris Krauja, Artūrs Mangulis, Dace Māliņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Kaspars Bramanis, Raivis Ūzuls, Santa Ločmele), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Nodrošināt** Ukrainas civiliedzīvotājiem – bērniem, jauniešiem un karavīru mātēm un sievām, kopā līdz 52 personas – atbalstu 25 000,00 EUR apmērā izdevumu segšanai, kas saistīti ar uzturēšanos Ogres novadā un pasākumu apmeklējumiem Latvijā laikā no š.g. 9. novembra līdz 20. novembrim, tai skaitā, atbalsts transporta izdevumiem 7000,00 EUR (no Ukrainas uz Ogri un no Ogres uz Ukrainu, pārvietošanās izdevumiem Ogres novadā un Latvijā), izmitināšanas izdevumiem, ja attiecināms, ēdināšanas izdevumiem (paredzot šādus izdevumus uz vienu personu: brokastis 6,00 EUR, pusdienas 10,00 EUR, vakariņas 8,00 EUR), citi izdevumi (ieejas maksa muzejos, kultūrpasākumu norises vietās, izdevumi dažādām aktivitātēm, radošajām darbnīcām, nodarbībām u.c.), atlīdzība grupu vadītājiem (paredzot šādus izdevumus vienam grupas vadītājam: 7,62 EUR dienā un papildus darba devēja nodokļu nomaksa).
2. **Noteikt**, ka šā lēmuma 1. punktā minētā atbalsta nodrošināšanai nepieciešamie finanšu līdzekļi 25 000,00 EUR tiek paredzēti no Ogres novada pašvaldības budžeta 2024. gadam “Izdevumi neparedzētiem gadījumiem”.
3. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)

1. [Kas Latvijā ir 11.novembris | Ārlietu ministrija](https://www.mfa.gov.lv/lv/kas-latvija-ir-11novembris) [↑](#footnote-ref-1)